**เรื่อง ประชาสัมพันธ์การติดต่อขอชำระภาษีบำรุงท้องที่ ประจำปีงบประมาณ พ.ศ. ๒๕๖๒**

          ด้วยองค์การบริหารส่วนตำบลสุวรรณคาม จะดำเนินการจัดเก็บภาษีบำรุงท้องที่ ประจำปีงบประมาณ พ.ศ. ๒๕๖๒ องค์การบริหารส่วนตำบลสุวรรณคาม จึงขอชี้แจงการติดต่อขอชำระภาษีบำรุงท้องที่ ตามรายละเอียดดังนี้

          ขั้นตอนในการติดต่อขอชำระภาษีบำรุงท้องที่

         ๑. การยื่นแบบแสดงรายการที่ดิน กรณีผู้เป็นเจ้าของที่ดิน ในวันที่ **๑ มกราคม ของปีที่มีการตีราคาปานกลางที่ดิน**

                     - ผู้มีหน้าที่เสียภาษีหรือเจ้าของที่ดิน ยื่นแบบแสดงรายการที่ดิน (ภ.บ.ท.๕) พร้อมด้วยหลักฐานต่อเจ้าหน้าที่พนักงานประเมิน ภายใน **เดือนมกราคม** ของปีที่มีการประเมินราคาปานกลางที่ดิน

                     - เจ้าพนักงานประเมินตรวจสอบและคำนวณค่าภาษี แล้วแจ้งการประเมิน (ภ.บ.ท.๙) หรือ (ภ.บ.ท. ๑๐) ให้ผู้มีหน้าที่เสียภาษีหรือเจ้าของที่ดินทราบ **ภายในเดือนมีนาคม**

                     - ผู้มีหน้าที่เสียภาษีหรือเจ้าของที่ดิน จะต้องเสียภาษี **ภายใน เดือนเมษายน ของทุกปี** เว้นแต่กรณีได้รับใบแจ้งการประเมินหลังเดือนมีนาคม ต้องชำระภาษีภายใน ๓๐ วัน นับแต่วันที่ได้รับแจ้งการประเมิน

         ๒. การยื่นแบบแสดงรายการที่ดิน กรณีเป็นเจ้าของที่ดินรายใหม่หรือจำนวนเนื้อที่ดินเดิมเปลี่ยนแปลงใหม่

                     - กรณีเปลี่ยนแปลงจำนนวนเนื้อที่ดิน หรือเป็นผู้ได้รับโอนที่ดินขึ้นใหม่ ต้องมายื่นแบบแสดงรายการที่ดินหรือยื่นคำร้องขอเปลี่ยนแปลงจำนวนที่ดินต่อเจ้าพนักงานประเมิน ภายใน ๓๐ วัน โดยใช้แบบ ภ.บ.ท.๕ หรือ ภ.บ.ท.๘) แล้วแต่กรณี

                     - เจ้าหน้าที่ออกใบรับไว้เป็นหลักฐาน

                   - เจ้าพนักงานประเมินแจ้งให้เจ้าของที่ดินทราบว่าต้องเสียภาษีเท่าไร

           ๓. การยื่นแบบแสดงรายการที่ดินกรณีเปลี่ยนแปลงการใช้ดินอันเป็นเหตุให้การลดหย่อนเปลี่ยนแปลงไป หรือมีเหตุอย่างอื่นทำให้อัตราภาษีบำรุงท้องที่เปลี่ยนแปลงไป

                    - เจ้าของที่ดินยื่นคำร้องตามแบบ ภ.บ.ท.๘ พร้อมหลักฐาน ภายใน ๓๐ วัน

                     - เจ้าพนักงานประเมินออกใบรับให้

                     - เจ้าพนักงานประเมินแจ้งให้เจ้าของที่ดินทราบว่าต้องเสียภาษีเท่าไร

           การขอชำระภาษีบำรุงท้องที่ในปีถัดไป จากปีที่มีการประเมินราคาปานกลางของที่ดินให้ผู้รับประเมินนำใบเสร็จรับเงินของปีก่อนพร้อมเก็บเงินไปชำระ **ภายใน เดือนเมษายน ของทุกปี**

**หลักฐานที่ใช้ประกอบการเสียภาษีบำรุงท้องที่**

๑.      บัตรประจำตัวประชาชน

๒.      สำเนาทะเบียนบ้าน

๓.      หนังสือรับรองห้างหุ้นส่วนบริษัท

๔.      หลักฐานที่แสดงถึงการเป็นเจ้าของที่ดิน เช่น โฉนด น.ส.๓

๕.      ใบเสร็จรับเงินค่าภาษีครั้งสุดท้าย

๖.      หนังสือมอบอำนาจกรณีที่ให้ผู้อื่นมาทำการแทน